《南浦》
明代·陶宗仪

如此好溪山，羡云屏，九叠波影涵素。暖翠隔红尘，空明里、著我扁舟容与。

高歌鼓枻，鸥边长是寻盟去。头白江南，看不了何况，几番风雨。

画图依约天开，荡清晖、别有越中真趣。孤啸柘篷窗，幽情远、都在酒瓢茶具。

水荭摇晚，月明一笛潮生浦。欲问渔郎无恙否，回首武陵何许。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。